《叶已畦招集二弃草堂用昌黎醉赠张秘书韵》
清代·毛正学

叶生我密戚，才名宿有闻。为儒号漫士，作吏称神君。

十年卧丘壑，雅意在斯文。结庐横山畔，屋角饶烟云。

芙蓉围清池，篱菊初舒芬。我来草堂上，邂逅沮溺群。

促坐共传杯，丝竹鸣宵分。高踪媲猿鹤，正尔成一军。

四筵歌既醉，起视各半醺。斜月在木末，清影微氤氲。

聚会此时节，诸贤意何云。窃叹风雅途，俗学方纠纷。

但知逐淫哇，不解谢膻荤。相将飏华袿，无复曳缟裙。

笔端出细响，有若蝇与蚊。忍令芸薤臭，竟等兰茝薰。

用是怀百忧，徘徊升大坟。诗教苦荒落，久矣待勤耘。

谁者起任之，艺林当铭勋。吾党尚努力，乘兹日未曛。

作者简介：毛正学，原名棴，字羲上，嘉善人。诸生。